Source: https://beta.e-justice.europa.eu/47/MT/family_maintenance?NETHERLANDS&member=1
Timestamp: 2020-07-14 14:15:42+00:00
Document Index: 934697

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Il-manteniment huwa obbligu ta’ kontribuzzjoni għall-ispejjeż tal-ħajja tal-kreditur tal-manteniment. L-obbligu tal-ħlas tal-manteniment huwa dovut minħabba relazzjonijiet familjari u affinità, u rabta matrimonjali (preċedenti).
Min għandu jħallas il-manteniment lil min:
- il-ġenituri lit-tfal tagħhom
- it-tfal lill-ġenituri tagħhom
- konjuġi divorzjat lill-konjuġi l-ieħor (eks imsieħba reġistrati)
L-obbligu ta' manteniment li jeżisti bejn il-konjuġi fiż-żwieġ ikompli wara x-xoljiment taż-żwieġ. Il-qorti tista’, fis-sentenza ta’ divorzju jew f’sentenza aktar il-quddiem, tordna illi wieħed mill-eks konjuġi jħallas il-manteniment tal-eks konjuġi li ma għandux biżżejjed introjtu għall-għajxien tiegħu stess (u ma jistax, sa fejn jista’ jiġi raġonevolment mistenni, jikseb dawn il-mezzi) fuq talba ta’ dan tal-aħħar. Fl-għoti tal-manteniment, l-imħallef jieħu kont tal-bżonnijiet tal-eks konjuġi u l-mezzi (riżorsi finanzjarji) tal-eks konjuġi l-ieħor. Jista’ jkollhom rwol ukoll fatturi mhux finanzjarji, bħad-durata taż-żwieġ jew tal-koabitazzjoni. Jekk il-qorti ma tispeċifikax limitu taż-żmien għall-obbligu ta’ manteniment, l-obbligu jintemm awtomatikament wara 12-il sena. Dan il-perjodu jista’ jiġi estiż mill-qorti fuq talba tal-eks konjuġi li jitlob il-manteniment f’każjijiet fejn isib ruħu f’diffikultà finanzjarja partikolari. Wara żwieġ qasir (ta’ mhux aktar minn ħames snin), mingħajr tfal, id-durata tal-obbligu ta’ manteniment, normalment, ma jkunx itwal mid-durata taż-żwieġ innifsu.
Dan japplika wkoll fir-rigward tal-manteniment bejn il-partijiet fi sħubija rreġistrata.
L-eks konjuġi jistgħu jaslu għal ftehim rigward il-manteniment bejniethom mingħajr ma jmorru l-qorti. Dan il-ftehim normalment isir fil-kuntratt ta’ divorzju. Fil-prattika, dan il-kuntratt mbagħad jiġi kkonfermat mill-qorti fis-sentenza ta’ divorzju. Konferma ta’ dan it-tip tagħti lill-kreditur tal-manteniment aktar ċertezza tad-dritt.
Tipi oħra tal-obbligu ta' manteniment huma:
Konjuġi/sħab reġistrati
Il-konjuġi u l-isħab reġistrati it-tnejn iridu, ħlief f’ċirkostanzi ta' eċċezzjoni, jikkontribwixxu għall-ispejjeż tal-ħajja. Huma jistgħu jagħmlu ftehimiet oħra f’dan ir-rigward fi ftehimiet ta’ qabel iż-żwieġ jew ftehimiet dwar l-isħubija reġistrata.
Il-missier bijoloġiku/sieħeb fil-ħajja tal-omm
Hemm obbligu min-naħa tal-misser bijoloġiku tal-minuri biex jipprovdi l-manteniment għall-minuri mhux rikonoxxut minnu, sakemm il-minuri ma jkollux relazzjoni familjali legali miegħu jew ma xi raġel ieħor (fi kliem ieħor, sakemm ma jkunx hemm misseri li rrikonoxxihx legalment). L-istess obbligu japplika għas-sieħeb tal-omm li aċċetta att li seta’ wassal għall-prokreazzjoni tal-wild.
Il-kustodja konġunta
Il-persuna li mhix il-ġenitur legali li għandha l-kustodja tal-minuri flimkien mal-ġenitur propju għandha obbligu ta' manteniment lejn dak il-minuri. L-obbligu ta' manteniment jkompli sakemm il-minuri jagħlaq 21 sena meta tispiċċa l-kustodja konġunta minħabba li l-minuri jkun laħaq l-età maġġuri.
F’liema każijiet?
Ġeneralment, l-obbligu ta’ manteniment jeżisti biss jekk il-kreditur ta' manteniment ikun fil-bżonn. Persuna titqies li hija fil-b’onn jekk ma jkollhix biżżejjed introjtu biex tgħajjex lilha nfisha u ma jistax jiġi mistenni, safejn huwa raġonevoli, li tikseb il-mezzi għall-għajxien.
Eċċezzjoni għal din ir-regola hija fil-każ ta’ obbligi ta’ manteniment tal-ġenituri u tal-missierjiet bijoloġiċi lejn it-tfal tagħhom u lejn it-tfal adulti żgħar (sal-21 sena). F’dawn il-każijiet, l-obbligu ta' manteniment japplika anke jekk il-kreditur ma jkunx fil-bżonn.
F’każ ta' tfal li għadhom taħt it-18-il sena (tfal minuri), il-ġenituri jridu jħallsu l-ispejjeż għall-kura u t-trobbija. Dan jikkonċerna l-ispejjeż tal-ħajja u spejjeż oħra għat-trobbija tat-tfal, bħal l-edukazzjoni u l-attivitajiet ta’ rikreazzjoni. Il-ġenituri għandhom l-obbligu jipprovdu għall-ispejjeż tal-kura u tat-trobbija skont il-mezzi rispettivi tagħhom. L-obbligu japplika anke jekk it-tfal għandhom il-mezzi tagħhom stess u/jew introjtu.
Fil-każ ta’ tfal ta’ 18, 19 u 20 sena (“l-adulti żgħar”), il-ġenituri huma responsabbli għall-ħlas tal-ispejjeż tal-ħajja u tal-edukazzjoni. L-ispejjeż tal-ħajja u tal-edukazzjoni jfissru l-istess bħal l-ispejjeż għall-kura u t-trobbija waqt it-tfulija. Dan l-obbligu ta' manteniment huwa indipendenti mill-bżonnijiet tal-kreditur tal-manteniment.
L-obbligu ta’ manteniment estiż jeżisti wkoll għal din il-kategorija ta’ tfal anke jekk ikollhom l-introjtu tagħhom stess minn impjieg jew kapital, jew jekk ikunu miżżewwġin. Kull introjtu li jkollu t-tifel madankollu jiddetermina kemm vera għandu bżonn manteniment mill-ġenituri tiegħu.
F’każ ta’ tfal ta’ 21 sena u aktar, il-ġenituri għandhom l-obbligu tal-manteniment biss jekk it-tfal ikunu fil-bżonn u ma jistgħux jieħdu ħsieb tagħhom infushom. Pereżempju, jekk it-tfal ikunu mentalment jew fiżikament diżabbli.
L-ammont illi jrid iħallas id-debitur tal-manteniment jista’ jiġi stabbilit kemm mill-partijiet infushom u mniżżel fi ftehim jew inkella permezz ta’ deċiżjoni tal-qorti.
Fil-kuntest ta’ proċedimenti ta’ divorzju, il-qorti ta’ spiss tiġi mitluba tiddeċiedi dwar il-manteniment għal eks konjuġi jew għat-tfal.
Le: ir-rikors irid jiġi ppreżentat mill-avukat tal-kreditur tal-manteniment. Il-kredituri tal-manteniment ma jistgħux jippreżentaw rikors mingħajr avukat. Wild ta’ età minuri jiġi rappreżentat mir-rappreżentant legali tiegħu (normalment ġenitur).
Hawnhekk issir distinzjoni bejn il-ġuriżdizzjoni internazzjonali (il-qorti Netherlandiża għandha ġuriżdizzjoni?) u l-ġuriżdizzjoni interna (liema qorti Netherlandiża għandha ġuriżdizzjoni?)
Il-ġuriżdizzjoni internazzjonali fl-Unjoni Ewropea
F’dak li għandu x’jaqsam mal-ġuriżdizzjoni internazzjonali tal-qorti Netherlandiża konċernata, fil-kuntest tal-Unjoni Ewropea japplika l’hekk imsejjaħ Regolament ‘Brussell I’. Dan ir-Regolament fih regoli dwar il-ġuriżdizzjoni tal-qrati fir-rigward tat-talbiet ta’ manteniment.
Skont l-Artikolu 2 tar-Regolament, debitur tal-manteniment (l-intimat) li jgħix fin-Netherlands jiġi msejjaħ biex jidher quddiem il-qorti Netherlandiża mill-kreditur tal-manteniment (ir-rikorrent).
Ir-Regolament ‘Brussell I’ fih ukoll regola alternattiva fir-rigward tal-obbligi ta’ manteniment. L-Artikolu 5(2) jispeċifika illi l-intimat li jgħix fit-territorju ta’ Stat Membru jista’ jiġi msejjaħ biex jidher fi Stat Membru ieħor:
Quddiem il-qorti tal-post fejn il-persuna li għandha dritt għall-manteniment hija domiċiljata jew hija abitwalment residenti,
jew, jekk hija rikjesta addizzjonali marbuta ma’ talba li tikkonċerna l-istatus ta’ persuni skont il-liġi tal-familja, jiġifieri l-imħallef tal-qorti li tisma’ d-divorzji, jew pereżempju l-imħallef li jiddeċiedi dwar il-filjazzjoni, quddiem il-qorti li għandha ġuriżdizzjoni fuq dawn il-kwistjonijiet, sakemm dik il-ġuriżdizzjoni hija bbażata biss fuq in-nazzjonalità ta’ waħda mill-partijiet.
Skont l-ewwel inċiż, kreditur tal-manteniment li jgħix fin-Netherlands jista’ jsejjaħ lid-debitur tal-manteniment li jgħix fi Franza, pereżempju, biex jidher quddiem il-qorti Netherlandiża, li għandha ġuriżdizzjoni internazzjonali skont l-Artikolu 5(2). Il-qorti tal-post ta' residenza tar-rikorrent għandha ġuriżdizzjoni.
Barra minn hekk, fir-rigward ta’ obbligi ta’ manteniment fi ħdan l-Unjoni Ewropea, ir-Regolament tal-Kunsill Nru 4/2009 tat-18 ta' Diċembru 2008 dwar il-ġurisdizzjoni, il-liġi applikabbli, ir-rikonoxximent u l-eżekuzzjoni ta’ deċiżjonijiet u l-kooperazzjoni f’materji relatati ma’ obbligi ta’ manteniment ilu fis-seħħ mit-18 ta’ Ġunju 2011.
Ir-regoli dwar il-ġurisdizzjoni fir-Regolament dwar il-Manteniment huma ġeneralment l-istess bħal dawk fir-Regolament Brussell I. Skont ir-regola ġenerali, il-qorti tal-post ta’ residenza abitwali tal-intimat jew tal-kreditur tal-manteniment għandha ġuriżdizzjoni għall-każijiet dwar il-manteniment. Meta’ mqabbel mar-Regolament Brussell I, għall-applikazzjoni tar-Regolament dwar il-Manteniment mhemmx bżonn illi r-residenza abitwali tal-intimat tkun fit-territorju ta’ Stat Membru.
Il-ġuriżdizzjoni internazzjonali barra l-Unjoni Ewropea
F’dak li għandu x’jaqsam mal-ġuriżdizzjoni internazzjonali tal-qorti Netherlandiża barra l-Unjoni Ewropea, japplika dan li ġej. Jekk l-intimat (il-kreditur jew id-debitur) jgħix barra l-Unjoni Ewropea, allura ma japplikax ir-Regolament Brussell I u l-qorti Netherlandiża tieħu l-ġurisdizzjoni tagħha mill-Kodiċi tal-Proċedura Ċivili (Wetboek van Burgerlijke rechtsvordering). Il-qorti Netherlandiża tad-divorzju mbagħad hija awtorizzata li tieħu miżuri provviżorji fir-rigward tad-divorzju jew dispożizzjonijiet anċillari bħal l-manteniment jew l-okkupazzjoni kontinwata tad-dar matrimonjali. Il-qorti Netherlandiża konsegwentament għandha ġuriżdizzjoni biex tiddeċiedi dwar rikors indipendenti għall-manteniment jekk ir-rikorrent jew waħda jew aktar mill-partijiet konċernati imniżżla fir-rikors jgħix/jgħixu fin-Netherlands jew, jekk il-każ ikun suffiċjentement marbuta mal-isfera legali tan-Netherlands, jekk ikunu għażlu l-qorti Netherlandiża jew jekk il-parti konċernata tidher matul il-kors tal-proċedimenti u ma tressaqx l-eċċezzjoni ta’ nuqqas ta’ ġuriżdizzjoni.
Ġuriżdizzjoni interna
F’dak li għandu x’jaqsam mal-ġuriżdizzjoni interna tal-qorti Netherlandiża, ir-regola rigward it-tip ta’ qorti (qorti tal-liġi, qorti tal-appell, il-Qorti Suprema tan-Netherlands) hija illi l-qorti għandha ġuriżdizzjoni f’kawżi ta’ manteniment. Liema qorti għandha ġuriżdizzjoni jiġi determinat mill-Kodiċi ta' Proċedura Ċivili. Hija l-qorti tal-post ta’ residenza tar-rikorrent (wieħed mir-rikorrenti) jew waħda mil-partijiet konċernati mniżżla fir-rikors li għandha ġuriżdizzjoni jew, fin-nuqqas ta’ post ta’ residenza ta’ xi ħadd minn dawn il-partijiet, il-qorti tal-post tar-residenza attwali ta’ xi ħadd fosthom.
Talba biex jiġi stabbilt, jinbidel jew jiġi terminat il-manteniment trid tiġi preżentata minn avukat. L-avukat jirrapreżenta lill-parti rikjendenti matul is-seduta ta’ smigħ. L-ismijiet u l-indirizzi tal-avukati huma disponibbli fuq is-sit elettroniku tas- soċjetà nazzjonali tal-liġi.
Hemm ukoll is-Soċjetà tal-Avukati tal-Familja u l-Medjaturi fid-Divorzju, fejn il-membri tagħha huma speċjalizzati fid-divorzju u l-manteniment, fost affarijiet oħra. Huma speċjalizzati wkoll fil-medjazzjoni għad-divorzju u dak kollu li jġib miegħu.
Trid titħallas kontribuzzjoni għall-ispejjeż involuti fl-amministrazzjoni tal-ġustizzja. Din hija t-tariffa tar-reġistru tal-qorti. Bara minn hekk, ikun hemm ukoll it-tariffi tal-bailiff u tal-avukat.
Jekk il-litigant ma jistax iħallas l-ispejjeż (kollha) tal-avukat, huwa jista’, f’ċirkostanzi speċjali, jikkwalifika għall-għajnuna legali. Dan huwa magħruf bħala “każ ta’ għajnuna legali”. Il-gvern iħallas parti mill-ispejjeż u l-litigant iħallas “kontribuzzjoni personali”. Kemm tkun din il-”kontribuzzjoni personali” tiddependi mill-introjtu u l-mezzi finanzjarji tal-litigant. Il- Kunsill għall-Għajnuna Legali jipprovdi l-għajnuna legali. Il-litigant irid jippreżenta rikors għall-għajnuna legali lill-Kunsill fil-qasam ta’ ġuriżdizzjoni (il-ġuriżdizzjoni tal-qorti tal-appell) fejn ikun l-uffiċċju tal-avukat. Fil-prattika, ir-rikors ta’ spiss isir mill-avukat, jekk huwa jkun diġa’ ġie infurmat qabel ir-rikors għall-għajnuna legali.
Barra minn hekk, trid tiġi sottomessa wkoll “Dikjarazzjoni dwar l-Introjtu u l-Assi” (li tinkiseb mill-awtorità muniċipali tal-post ta’ residenza). Din id-dikjarazzjoni trid tintbagħat mar-rikors lill-Kunsill għall-Għajnuna Legali, li jinvestiga jekk il-litigant jikkwalifikax għall-għajnuna legali. Jekk jikkwalifika, tinħareġ prova ta’ intitolament għall-għajnuna legali. It-tariffa tar-reġistru tal-qorti wkoll tonqos għal dawn il-każijiet.
L-intitolament għall-għajnuna legali japplika wkoll f’każ ta’ tilwim transfruntier, jiġifieri jekk ir-rikorrent ma jgħix fin-Netherlands. Dan huwa previst fid-Direttiva dwar l-Għajnuna Legali Transfruntiera Ewropea. L-għajnuna legali tista’ tintalab, permezz tal-Artikoli 23A sa 23K tal-Att dwar l-Għajnuna Legali (Wet op de rechtsbijstand), permezz tal-Kunsill għall-Għajnuna Legali fl-Aja, bl-użu tal-formola standard li takkumpanja lid-Direttiva, li hija identika fl-Istati Membri kollha.
Jekk ikun meħtieġ, il-Kunsill għall-Għajnuna Legali jista’ jgħin fl-għażla ta’ avukat. L-indirizz tal-Kunsill huwa disponibbli fit-tweġiba mogħtija għall-mistoqsija 14.2.
Fid-deċiżjoni tagħha, l-qorti tieħu in konsiderazzjoni l-bżonnijiet tal-persuna li qed titlob jew tirċievi l-manteniment u l-mezzi (riżorsi finanzjarji) tal-persuna li trid tħallas jew li qed tħallas il-manteniment. Il-bżonnijet u l-mezzi huma kunċetti relattivi. Il-qorti għandha ċerta libertà biex tiddeċiedi skont iċ-ċirkostanzi tal-każ individwali. Il-ġudikatura żviluppat linji gwida (l’hekk imsejjħa standards Trema) għalkemm dawn ma jorbtux lill-qorti.
L-introjtu u l-infiq li ġej għandu piż importanti fid-deċiżjoni tal-qorti:
introjtu mill-impjieg
introjtu mill-impjieg anċillari
għotjiet għall-istudju
introjtu mil-lokazzjoni/sullokazzjoni
interessi u introjtu ieħor mill-assi
kontribuzzjonijiet lill-unitajiet domestiċi ta’ oħrajn li magħhom tinqasam ir-responsabbiltà ta' unità domestika konġunta
possibiltajiet eżistenti biex jiżdied l-introjtu (kapaċita’ ta’ qligħ)
dikjarazzjoni tal-assi
pagament tal-kera
pagamenti tas-self u l-interessi kif ukoll ta’ spejjeż fissi. Il-parti tas-self li għadu ma tħallasx wkoll irid jitniżżel hawn.
polza tal-assigurazzjoni
spejjeż ta’ vjaġġar regolari neċessarju
obbligi finanzjarji lejn oħrajn
l-ispejjeż ta’ kura medika speċjali għall-kreditur tal-manteniment u/jew il-membri tal-familja tiegħu
l-ispejjeż relatati mal-produzzjoni tal-introjtu
xi dikjarazzjoni tad-dejn
L-indiċjar statutorju
Kull sena, il-Ministru għall-Ġustizzja jiffissa l-perċentwal li bih l-ammont ta’ manteniment mogħti mill-qorti jew kontribuzzjoni mogħtija bi ftehim jiżdied bil-liġi. Fil-kalkolu ta’ din iż-żieda perċentwali, il-Ministru jieħu in kunsiderazzjoni x-xejriet fis-salarju fil-komunità tan-negozju u l-gvern u x-xejriet fis-salarji f’setturi oħra. Din il-perċentwali tiġi ppubblikata fil-Staatscourant [il-Gazzetta tal-Gvern tan-Netherlands].
Hemm numru ta’ eċċezzjonijeit għal dan l-aġġustament awtomatiku tal-manteniment. Il-partijiet kif ukoll il-qorti jistgħu jiddeċiedu li jeskludu l-indiċjar statutorju jew jistabbilixxu metodu alternattiv għall-indiċjar.
Il-manteniment għall-eks konjuġi jitħallas direttament lill-kreditur tal-manteniment. Il-pagamenti tal-manteniment stabbilit mill-qorti għat-tfal jitħallas direttament lill-ġenitur (jew kuratur) li qed jieħu ħsiebhom.
Jekk l-obbligu tal-manteniment ġie deċiż minn sentenza tal-qorti u d-debitur tal-manteniment mhux qed iħallas il-manteniment tat-tfal jew tal-eks konjuġi/sieħeb, l-adempjenza tista’ tiġi eżegwita mill- Uffiċju Nazzjonali għall-Irkupru tal-Pagamenti tal-Manteniment (LBIO) f’Rotterdam. L-adempjenza tista’ ssir ukoll minn bailiff. Jekk ma jkunx hemm sentenza tal-qorti, il-każ irid jitressaq il-qorti. Irid jissejjaħ ukoll avukat għal dan il-għan.
F’każ ta’ sekwestru fuq il-benefiċċji u l-pagi, il-livell limitu għall-eżenzjoni mis-sekwestru jrid jiġi kkunsidrat. Il-preskrizzjoni għall-manteniment li jitħallas kull xahar hija ta’ ħames snin. Jekk ikun hemm sentenza tal-qorti fejn jiġu mniżżla l-arretrati tal-ħlas, jiġifieri jekk fil-fatt hemmx stabbilit ammont fiss, il-preskrizzjoni hija ta’ 20 sena. Sabiex talba ma tispiċċax preskritta, trid tiġi sospiża l-preskrizzjoni.
Fil-każ ta’ arretrati fil-pagamenti tal-manteniment tat-tfal u/jew tal-eks konjuġi/sieħeb, din l-awtorità hija l- Uffiċċju Nazzjonali għall-Irkupru tal-Pagamenti ta’ Manteniment (LBIO).
IL-LBIO jrid ikun awtorizzat għal dan il-għan mill-kreditur tal-manteniment. Il-LBIO jista’, jekk ikun meħtieġ, jipproċedi għall-irkupru permezz tal-eżekuzzjoni. Il-LBIO jista’, pereżempju, jissekwestra s-salarju, il-benefiċċji jew il-propjetà mobbli jew immobbli tad-debitur tal-manteniment.
Is-servizzi tal-LBIO huma mingħajr ħlas għall-kreditur tal-manteniment jekk iż-żewġ partijiet huma residenti fin-Netherlands. Kif tasal talba għall-irkupru, l-ewwel isir tentattiv biex jiġi evitat l-irkupru bl-ispejjez permezz ta’ medjazzjoni qasira u/jew spjegazzjoni. Dan ikun ta’ suċċess għal kważi tliet kwarti tal-każijiet. Madankollu, meta’ l-LBIO jieħu ħsieb l-irkupru, id-debitur tal-manteniment iħallas l-ispejjeż għall-irkupru tal-LBIO. L-LBIO iżomm ħlas addizzjonali għall-irkupru. Dan il-ħlas addizzjonali jammonta għal 15% tal-ammonti annwali dovuti u l-arretrati tal-manteniment. L-ispejjeż tal-manteniment wkoll jiġu mħallsa mid-debitur tal-manteniment.
Minkejja l-fatt illi l-LBIO huwa istituzzjoni tal-gvern, ma jsirux pagamenti ta’ manteniment bil-quddiem. Il-gvern jista’ jagħmel dan fil-każ ta’ manteniment tat-tfal jew għajnuna legali.
L-LBIO għandha wkoll dmirjiet fil-qasam tal-irkupru internazzjonali tal-manteniment. Dawn id-dmirijiet ġejjin minn regolamenti u konvenzjonijiet li tagħhom hija parti n-Netherlands.
In-Netherlands hija parti għall-Konvenzjoni tal-NU dwar l-irkupru internazzjonali tal-manteniment, New York, 20 ta’ Ġunju 1956. Din hija konvenzjoni bbażata fuq l-assistenza legali reċiproka, bl-għan illi jiġi ffaċilitat l-irkupru tal-manteniment f’każijiet internazzjonali. Għal dan il-għan, il-Konvenzjoni stabbilit sistema ta’ istituzzjoni riċeventi u trażmittenti, li jassistu lill-kreditur tal-manteniment fl-eżekuzzjoni ta’ talbiet għall-manteniment. L-LBIO hija l-istituzzjoni riċeventi u trażmittenti għan-Netherlands.
Kull min jgħix in-Netherlands u jsib ruħu f’diffikultà minħabba l-irkupru tal-manteniment mingħand debitur tal-manteniment li jgħix barra n-Netherlands (jiġifieri f’pajjiż li huwa parti għall-Konvenzjoni ta’ New York) jista’ jinvoka l-Konvenzjoni ta’ New York. Il-Konvenzjoni hija marbuta mal-manteniment tat-tfal kif ukoll mal-manteniment tal-konjuġi.
Mill-1 ta’ Awwissu 2004, il-Konvenzjoni tat-23 ta’ Novembru 2007 dwar l-Irkupru Internazzjonali tal-Manteniment għat-Tfal u Forom Oħra ta' Manteniment tal-Familja daħħlet fis-seħħ bejn l-Unjoni Ewropea (minbarra d-Danimarka) u Stati kontraenti oħra. Minbarra l-Istati Membri tal-UE, il-Konvenzjoni hija fis-seħħ ukoll fl-Albanija, il-Bożnija-Ħerzegovina, in-Norveġja u l-Ukrajna. Rigward ir-relazzjonijiet bejn l-Istati Membri tal-UE, jieħu preċedenza r-Regolament dwar il-Manteniment (ir-Regolament (KE) Nru 4/2009).
Il-Konvenzjoni tal-Aja dwar il-Manteniment tapplika għat-tfal taħt il-21 sena. Tista’ tiġi estiża biex tkopri l-membri tal-familja jekk iż-żewġ stati kontraenti involuti jadottaw dikjarazzjoni għal dan il-għan.
Sabiex wieħed jagħmel użu mis-servizzi tal-LBIO, trid tiġi sottomessa l-formola ta’ applikazzjoni "irkupru internazzjonali tal-manteniment’ Din il-formola tista’ titniżżel mis-sit elettroniku tal- LBIO.
L-attivitajiet immexxija mil-LBIO u l-istituzzjonijiet barranin infushom fil-kuntest tal-Konvenzjoni ta’ New York u t-Trattat mal-Istati Uniti fil-prinċipju huma mingħajr ħlas. Madankollu jistgħu jqumu spejjeż marbuta mal-proċedimenti legali barra l-pajjiż jew mal-irkupru tal-manteniment.
F’każ ta’ manteniment tat-tfal jew tal-konjuġi/sieħeb:
F’każ ta’ għajnuna legali:
Numru tat-telefown: +31703701414
F’każ ta’ għajnuna legali għal każijiet transfruntiera:
Posta elettronika: j.ouwehand@rvr.org
Il-LBIO jirkupra wkoll il-manteniment fuq talba tal-kredituri tal-manteniment li jgħixu barra l-pajjiż mingħand debituri tal-manteniment li jgħixu ġewwa n-Netherlands. Jekk il-kreditur tal-manteniment li qiegħed fi Stat Membru ieħor jixtieq jitlob għall-manteniment mingħand debitur tal-manteniment li jgħix in-Netherlands, huwa jista’ jinvoka s-sistema tal-Konvenzjoni. Huwa mbagħad irid jmur għand l-istituzzjoni trażmittenti f’pajjiżu stess, li mbagħad tikkuntattja lill-istituzzjoni riċeventi fin-Netherlands (l-LBIO). L-istituzzjoni riċeventi wara tieħu l-passi neċessarji biex tirkupra l-manteniment.
Għad-dettalji ta’ kuntatt, ara t-tweġiba għall-mistoqsija 14.2
Trid titħallas kontribuzzjoni għall-ispejjeż involuti fl-amministrazzjoni tal-ġustizzja għall-proċedimenti l-qorti. Din hija t-tariffa tar-reġistru tal-qorti. Bara minn hekk, ikun hemm ukoll it-tariffi tal-bailiff u tal-avukat. Jekk il-litigant ma jistax iħallas l-ispejjeż (kollha) tal-avukat, huwa jista’, f’ċirkostanzi speċjali, jikkwalifika għall-għajnuna legali. Dan huwa magħruf bħala “każ ta’ għajnuna legali”. Il-gvern iħallas parti mill-ispejjeż u l-litigant iħallas “kontribuzzjoni personali”. Kemm tkun din il-”kontribuzzjoni personali” tiddependi mill-introjtu u l-mezzi finanzjarji tal-litigant.
Il-Kunsill għall-Għajnuna Legali jipprovdi l-għajnuna legali. Il-litigant irid jippreżenta rikors għall-għajnuna legali lill-Kunsill fil-qasam ta’ ġuriżdizzjoni (il-ġuriżdizzjoni tal-qorti tal-appell) fejn ikun l-uffiċċju tal-avukat. Fil-prattika, ir-rikors ta’ spiss isir mill-avukat, jekk huwa jkun diġa’ ġie infurmat qabel ir-rikors għall-għajnuna legali. Barra minn hekk, trid tiġi sottomessa wkoll “Dikjarazzjoni dwar l-Introjtu u l-Assi” (li tinkiseb mill-awtorità muniċipali tal-post ta’ residenza). Din id-dikjarazzjoni trid tintbagħat mar-rikors lill-Kunsill għall-Għajnuna Legali, li jinvestiga jekk il-litigant jikkwalifikax għall-għajnuna legali. Jekk jikkwalifika, tinħareġ prova ta’ intitolament għall-għajnuna legali. It-tariffa tar-reġistru tal-qorti wkoll tonqos għal dawn il-każijiet. L-intitolament għall-għajnuna legali japplika wkoll f’każ ta’ tilwim transfruntier, jiġifieri jekk ir-rikorrent ma jgħix in-Netherlands. Dan huwa previst fid-Direttiva Ewropea għall-Għajnuna Legali Transfruntiera. L-għajnuna legali tista’ tintalab, permezz tal-Artikoli 23A sa 23K tal-Att dwar l-Għajnuna Legali, permezz tal-Kunsill għall-Għajnuna Legali fl-Aja, bl-użu tal-formola standard li takkumpanja lid-Direttiva, li hija identika fl-Istati Membri kollha. Jekk ikun meħtieġ, il-Kunsill għall-Għajnuna Legali jista’ jgħin fl-għażla ta’ avukat.
Ma saru l-ebda emendi skont l-Artikolu 51 tar-Regolament.